KIRJALLINEN KYSYMYS E-0066/02 esittäjä(t): Camilo Nogueira Román (Verts/ALE) neuvostolle. Neuvoston puheenjohtajavaltion kanta yhteisen maatalouspolitiikan uudistamiseen.



Virallinen lehti nro 277 E , 14/11/2002 s. 0016 - 0017



KIRJALLINEN KYSYMYS E-0066/02 esittäjä(t): Camilo Nogueira Román (Verts/ALE) neuvostolle (23. tammikuuta 2002) Aihe: Neuvoston puheenjohtajavaltion kanta yhteisen maatalouspolitiikan uudistamiseen Puheenjohtajavaltio Espanjan julkistamiin prioriteetteihin ei sisälly yhteisen maatalouspolitiikan uudistamista. Maataloutta on tehostettava juuri vuonna 2002 ottaen huomioon maatalouden kehityksen ja elintarviketurvallisuuden tuleva tärkeä rooli ja niiden toimenpiteiden mahdollinen vaikutus Euroopan unionin budjettiin, josta suurin osa kuluu nykyään maatalouspolitiikkaan. Yhteisen maatalouspolitiikan uudistaminen voi vaikuttaa erityisesti Galician kaltaiseen alueeseen, jota kysymyksen esittäjä edustaa. Galician maatalous tarvitsee tehokkaita toimenpiteitä, jotka auttavat torjumaan maaseudun autioitumista ja takaamaan karjatalouden kehityksen. Karjatalouden kehitystä haittaavat tällä hetkellä pääasiassa maitokiintiöt, jotka ovat selvästi riittämättömät Galician maaseudun tarjoamiin mahdollisuuksiin nähden. Mitä yleisiä suunnitelmia neuvostolla on yhteisen maatalouspolitiikan uudistamisen suhteen ja konkreettisesti maatalousbudjetin ja maitokiintiöongelman suhteen? Vastaus (22. heinäkuuta 2002) Neuvoston ensisijainen maataloutta koskeva tavoite on Euroopan maatalouden mallin lujittaminen Agenda 2000:n mukaisesti. Liittyen yhteisen maatalouspolitiikan välitarkistukseen, josta säädetään Agenda 2000:n yhteydessä tehdyissä päätöksissä, neuvosto odottaa komission ehdotuksia vuoden 2002 ensimmäisellä vuosipuoliskolla. Tähän liittyen ensimmäinen alustava keskustelu tästä tarkistuksesta on määrä käydä kesäkuussa 2002 pidettävässä neuvoston istunnossa. Puheenjohtajavaltio omistaa Murciassa (27.30. huhtikuuta 2002) pidettävän maatalousministerien epävirallisen kokouksen yhteisen maatalouspolitiikan tulevaisuutta sekä maaseudun kehittämistä käsittelevälle ennakkokeskustelulle. Budjettikysymysten osalta Berliinin Eurooppa-neuvosto laati vuoteen 2006 ulottuvan rahoituskehyksen; sen mukaan maatalouden ohjelinjaa olisi tarvittaessa tarkistettava ennen seuraavaa laajentumista komission neuvostolle toimittaman kertomuksen pohjalta tarvittavien mukautusten toteuttamiseksi. Maitokiintiöiden osalta kysyjälle muistutetaan, että kiintiöjärjestelmän voimassaoloa jatketaan taattujen määrien osalta markkinointivuoden 2007/2008 loppuun. Viisi jäsenvaltiota Kreikka, Espanja, Irlanti, Italia ja Yhdistynyt kuningaskunta (Pohjois-Irlanti) sai erityiskorotuksen markkinointivuosien 2000/2001 ja 2001/2002 kiintiömääriin. Maitotilojen tulojen varmistamiseksi otetaan käyttöön kolmen vuoden ajan enenevä tukijärjestelmä, koska interventiohintojen on määrä laskea vuodesta 2005 alkaen 15 prosentilla kolmessa erässä. Tuki kasvaa vastaavasti kolmessa yhtäläisessä erässä 17,24 euroon/tonni vuonna 2007, ja sitä täydennetään EU:n rahoituspuitteista jäsenvaltioille myönnettävällä tuella, joka myös kasvaa kolmen vuoden ajan vuodesta 2005 vuoteen 2007. Neuvosto on päättänyt tehdä komission kertomuksen pohjalta tilannearvion ennen nykyisen kiintiöjärjestelmän päättymistä vuoden 2006 jälkeen. Yhteisen maatalouspolitiikan välitarkistuksen puitteissa neuvosto ottaa asiaankuuluvalla tavalla huomioon kaikki merkitykselliset tekijät käsitellessään ehdotuksia, jotka komission on tarkoitus tehdä neuvostolle ja joista se pyytää Euroopan parlamentin lausunnon.